Структура и задачи на Федералната агенция на  

Германия за архивите на Държавна сигурност на бившата ГДР

През лятото на 1990 г. първият (и последен) демократично избран парламент на ГДР създава извънредна комисия за контрол над архивите на STASI. За неин председател е избран Йоаким Гаук. В деня на обединението на Германия, Гаук е назначен от правителството на  Федералната република за Извънреден пълномощник за архивите на STASI. Първоначалният щат на управляваната от него служба е бил 52 души.
Неин наследник, след приемането (декември 1991 г.) от Бундестага на Закона за архивите на STASI става (01.01 1992 г.) Федералната агенция за архивите на държавна сигурност на бившата ГДР. Агенцията е държавен орган с ранг на министерство, който не пряко  подчинен на никоя институция. Тя се ръководи от Федерален пълномощник (в течение на 9 години тази длъжност се заема от Йоаким Гаук, а след пенсионирането му на негово място е назначена (2000 г.) Мариане Биртлер. Агенцията е със седалище в Берлин и се контролира от Конституционен съвет, който се избира от Бундестага. Тя има филиали в 13 бивши окръжни градове на ГДР, които работят в услуга на гражданите. Щатът на агенцията е 2400 души , като се предвижда съкращение на 250  работни места до 2010 г.  

Основните задачи на Агенцията включват: съхранение и анализ на архивите на STASI и осигуряване на достъпа до тях; изучаване на нейните методи на работа, като политическа полиция и орган за разузнаване и контраразузнаване. 
  В периода 2001-2004 г. от федералния бюджет за изпълнението на тези задачи са отпускани средно около 100 млн. евро, като 84% от тази сума е за издръжка на администрацията, 10 млн.евро за изпълнението на специфични нейни задачи и 5,6 млн. за реализиране на инвестиционни проекти.

Информационните масиви, които обработва Агенцията включват  общо 180 000 линейни метра (л.м.) документи. От тях 120 000 л.м. са текстови - съдържащи лични досиета и агентурни материали, 41 700 л. м. са микрофилмирани документи и 16 500 л.м. повредени материали, Централният архив е в Берлин, а друга част от него се намира в градовете, които са били окръжни управления на STASI. 
Агенцията включва в своята структура Група от 16 съветника към Федералния пълномощник (8 от които се избират от Бундестага, а останалите от парламентите на федералните провинции), Директор към Федералния пълномощник, Пресслужба, Бюро за управление, Научно изследователска работна група по обработката на архивите, Служба за защита на данните към федералния пълномощник и 4 управления –  “Централна администрация”, “Състояние на архивите”, “За достъп и ползване на документите на STASI” и “Обучение и изследвания”.  С най-добре развита структура е Управление „За достъп и ползване на документите на STASI, което има в своя състав две групи от отдели работещи в областта на ползването на архивите на бившата държавна сигурност. Първата група, състояща се от 6 отдела, работи основно с: молби и заявления, на отделни лица свързани с  запознаване с личните им досиета; запитвания от държавни и обществени организации, както и по пенсионни въпроси. Втората група, включва в своя състав  4 отдела,  работещи с молби и заявления в областта на: политиката, икономиката, (подадени от държавни органи и организации с идеална цел, нотариуси и адвокати), наказателното преследване реабилитацията, и др. Извън тези две групи отдели в рамките на Управлението функционира Отдел „Основни въпроси”, чиято основна сфера на работа е  експертния контол върху достъпа и използването на архивите.
Изключително стриктно е оформена подзаконовата нормативна база в т. ч. тази регламентираща критериите за достъп до архивите, Агенцията събира и обобщава информацията, а заключенията се правят от органите, които са поръчали запитването. 
Всеки гражданин на Федерална република Германия  има право да се запознае със своето досие (ако има такова). Такова право по принцип се дава и на граждани от други страни. Бланка за заявяване за осигуряване на достъп до личното досие се получава от Агенцията, нейните филиали в 13  окръжни центрове на бившата ГДР, по пощата, и по Интернет. Подаването на молба от гражданите става чрез попълване на формуляр и внасянето му (след представяне на лична карта) във централата на Агенцията, или един от нейните филиали по местожителство. Отговор на направеното запитване се получава в рамките на 12 седмици.  Служителите на Агенцията подготвят необходимите материали, като средно на запитване се налага да бъдат обработвани около 400 страници архивни материали, а има и нерядко случаи, когато този обем стига 100 000 страници. Запознаването се извършва в специализирани читални, в присъствието на служебно лице. При подготвянето на папката, която трябва да бъде предоставена на заявителя,  се спазват най-строго изискванията на Закона за архивите на STASI. От една страна се гарантира правото на заявителя да се запознае с цялата налична информация за него, но от друга се защитава правото на защита на личните данни на трети лица. Всеки се запознава само с тази информация, която касае само лично него. Всички останали имена и абзаци, които могат да послужат за индетификация на други лица, се заличават в копията, които чете заявителя. Открити остават само имената или агентурните псевдоними на щатните и нещатни сътрудници на STASI.
От 1991 г. са направени над 5,5 млн. запитвания, от които 3 млн. проверки и е осигурен достъп до 2 млн. досиета. 

В Агенцията са извършени и около 15 000 изследвания в различни области на дейността на STASI. В хода на този процес са проучени такива въпроси, като структурата на STASI, нейните методи на работа и влияние върху обществено политическия живот на бившата ГДР. Понастоящем за обществеността са достъпни изследователски материали свързани с: историята  и структурата на STASI (има издаден справочник), нейните щатни и нещатни сътрудници, шпионската й активност, сигурността на държавата и STASI, както и действията на опозицията и съпротивата  срещу методите на бившата държавна сигурност. Предвижда през следващите няколко години интерес на изследване да бъдат докладите на STASI за настроенията на населението на ГДР, съвместната работа с другите специални служби от държавите от бившия социалистически лагер.
За запознаване с различни въпроси от историята на STASI функционират пет информационно-документални центрове (Берлин, Франкфурт,  Дрезден, и Рощок, които са формирали постоянно действащи изложби за историята и нейната дейност. Действа и Централна подвижна изложба “Държавна сигурност – гарант на диктатурата на Германската единна социалистическа партия”, която е била показана в повече от 40 населени пункта в Германия и източноевропесски страни, в т. число и в България (24.04-17.05.2002 г., Пловдив).
Важно направление в дейността на федералната агениция е политическото образование на младежта. Училищата заемат централно място в нейната работа в тази област. Тя работи в този контекст в тясно взаимодействие с министерствата, както на федерално равнище, така и с тези от провинциите, като предлага разнообразни свои програми и материали за историята на STASI.

